<classify> NAIBU Waziri wa Maji, Juma Aweso ameagiza kuchukuliwa hatua kwa wakandarasi wote, waliotekeleza miradi kichefuchefu 159 nchini, ambayo imekamilika lakini haitoi maji au imechukua muda mrefu kukamilika, hali iliyoisababishia hasara serikali.Aidha, amewataka wataalamu wa maji, kuheshimu taaluma yao kwa kutokuwa chanzo cha kuhujumu miradi inayotekelezwa katika maeneo yao. Akifungua Mkutano Mkuu wa Mwaka wa Sekta ya Maji Tanzania Bara jijini hapa jana, Aweso alisema miradi hiyo imekuwa kichefuchefu, inasononesha na kuwavunjia heshima wao kama viongozi.Alisema baadhi ya maeneo ukitembelea, utaona tangi la maji limejengwa eneo ambalo hakuna chanzo cha maji, hali inayosababisha wananchi kutopata maji kama ilivyokusudiwa katika mradi.Aweso alisema miundombinu ya miradi hiyo, inajengwa katika maeneo ambayo hakuna chanzo cha maji wakati mhandisi yupo. Aweso aliwageukia wakurugenzi na watendaji wa mamlaka za maji, ambao wana wasiwasi kuhusu nafasi zao. Alisema Waziri wa Maji, Profesa Makame Mbarawa alisema wasiwe na wasiwasi, lakini wachape kazi na wajitume, kwani hawajaajiriwa kwa bahati mbaya.Alisema wanatakiwa kujua kwamba malengo ya Ilani ya CCM ya 2015-2020, yanataka ifikapo 2020 maeneo ya mijini yawe yanafikiwa na maji safi na salama kwa asilimia 95, maeneo ya wilaya na yenye miradi ya kitaifa kwa asilimia 90 na maeneo ya vijijini kwa asilimia 85. Aweso alisema wanatakiwa kufanya kazi na kujituma na anaamini kutokana na miradi iliyopo na inayoendelea kutekelezwa nchini, malengo hayo yanaweza kufikiwa na kurekebisha miradi hiyo kichefuchefu 159 katika vijiji na sita katika miji. Aliwataka viongozi hao kwa pamoja kupunguza kiwango kupotea maji cha asilimia 30 kabla ya kuwafikia watumiaji, kwani ni kikubwa. Pia aliwataka watendaji hao wajue kwamba utendaji wao, utapimwa kwa kukusanya mapato mengi, kupanua mtandao wa maji, lakini si kwa kuwabambika ankara watumiaji ili kukusanya mapato makubwa. Awali, Katibu Mkuu wa Wizara ya Maji Profesa, Kitila Mkumbo alisema nchi ina takribani mita za ujazo bilioni 126 za maji huku mahitaji yakiwa ni mita za ujazo bilioni 40.  <topic>: KITAIFA 